Vier ‘sindikaatlede’ vas oor bedrog met rybewyse (Foto: Verskaf) Vier van die vermeende meesterbreine agter ŉ misdaadsindikaat wat vals rybewyse verkoop, is Dinsdag in Noordwes in hegtenis geneem. Die verdagtes wat in Klerksdorp en Stilfontein in hegtenis geneem is, sluit rybewys-eksaminators en bestuurskooloperateurs in, het Simon Zwane, woordvoerder van die Padverkeersbestuurskorporasie (RTMC), gesê. Nog twee verdagtes sal na verwagting binnekort in hegtenis geneem word. Die inhegtenisnemings volg na ŉ twee jaar lange ondersoek wat aan die lig gebring het dat rybewys-eksaminators met bestuurskooloperateurs saamgespan het om leerling- en bestuurslisensies op bedrieglike wyse uit te reik sonder dat die vereiste toetse ondergaan is. “Daar is vasgestel dat die sindikaat bestuurslisensiesentrums in Klerksdorp, Potchefstroom en Stilfontein gekaap het om hul korrupte aktiwiteite uit te voer.” In sommige gevalle het die bestuurskooloperateurs glo persone gekry om namens aansoekers die toetsing af te lê. Die verdagtes sal na verwagting vandag in die Klerksdorp-landdroshof verskyn. Intussen moet 10 rybewysbeamptes van Harrismith in die Vrystaat op 25 Mei in die plaaslike streekhof verskyn op soortgelyke aanklagte van bedrog wat verband hou met die uitreiking van rybewyse. Vyf ander amptenare sal op soortgelyke aanklagte in die Bethlehem-streekhof verskyn. Hulle is almal in 2021 in hegtenis geneem. Volgens Zwane moet 16 verdagtes, wat voormalige provinsiale regeringsamptenare, munisipale personeel en voertuigvlooteienaars van Mpumalanga insluit, ook binnekort in die Nelspruit-handelsmisdaadhof verskyn in verband met beweerde korrupsie van R60 miljoen rakende voertuiglisensiegeld. Hulle staan tereg op aanklagte van bedrog, korrupsie en geldwassery nadat hulle na bewering saamgesweer het om te verseker dat voertuie se lisensiegeld en agterstallige skuld ten bedrae van miljoene rand afgeskryf word en amptenare die helfte van die geld wat aan die staat verskuldig was, in hul sak steek.